b'\n_START_ARTICLE_\nKeltski jeziki\n_START_SECTION_\nZgodovina\n_START_PARAGRAPH_\nKeltski jeziki so se razvili iz skupnega prednika (prakelt\xc5\xa1\xc4\x8dine). Zibelka keltskih jezikov je v srednji Evropi. Najzgodnej\xc5\xa1i za\xc4\x8detek keltske kulture navadno pripisujejo \xc5\xbeeleznodobni hal\xc5\xa1tatski kulturi od 8. do zgodnjega 5. stoletja pr. n. \xc5\xa1t. V tem obdobju naj bi zgodnji Kelti naseljevali podro\xc4\x8dje od dana\xc5\xa1nje vzhodne Francije do \xc4\x8ce\xc5\xa1ke. Iz hal\xc5\xa1tatske je iz\xc5\xa1la kasnej\xc5\xa1a latenska kultura, ki je cvetela od poznega 5. do 1. stoletja pr. n. \xc5\xa1t., njeno \xc5\xa1irjenje pa navadno povezujejo s selitvami Keltov. Zlasti prodor Keltov v vzhodno Evropo in Sredozemlje je nesporno povezan s pojavom latenske materialne kulture v teh krajih. Na iberskem polotoku je manj vplivov latenske kulture, zato pa ve\xc4\x8d povezav s predhodnima kulturo \xc5\xbearnih grobi\xc5\xa1\xc4\x8d in hal\xc5\xa1tatsko kulturo, in domneva predpostavlja, da so Kelti na iberski polotok prodrli pred 5. stoletjem pr. n. \xc5\xa1t. V jezikoslovnem oziru to domnevo podpira dejstvo, da je keltiber\xc5\xa1\xc4\x8dina edina med celinskimi keltskimi jeziki ostala jezik Q-keltskega tipa, kar napeljuje na to, da se je prva lo\xc4\x8dila od prakelt\xc5\xa1\xc4\x8dine (Mallory 1989: 96, 105-106; Ball in Fife 1993: 3)._NEWLINE_Kakor so se keltski jeziki v starem veku hitro raz\xc5\xa1irili po evropski celini, so razmeroma hitro tudi zamrli. Govorci galskega, keltiberskega in lepontskega jezika so se romanizirali in prevzeli latin\xc5\xa1\xc4\x8dino. Celinski keltski jeziki so tako postopno izumrli; najdlje, do 4. stoletja n. \xc5\xa1t., se je obdr\xc5\xbeala galat\xc5\xa1\xc4\x8dina (Ball in Fife 1993: 4). Danes so keltski jeziki najmanj\xc5\xa1a indoevropska jezikovna skupina po \xc5\xa1tevilu govorcev.\n_START_SECTION_\nDelitev\n_START_PARAGRAPH_\nZnotraj keltskih jezikov se pojavljata dve delitvi: prva je zemljepisna delitev na celinske (kontinentalne) in oto\xc5\xa1ke (insularne) keltske jezike, druga pa jezikoslovna delitev na P-keltske in Q-keltske jezike.\n_START_SECTION_\nOto\xc5\xa1ki keltski jeziki\n_START_PARAGRAPH_\nKelti, ki so se naselili na Britanskem oto\xc4\x8dju in na Irskem, so govorili dve skupini nare\xc4\x8dij. Gelska (goidelska) nare\xc4\x8dja so govorili na Irskem, od koder so jih zanesli na ozemlje dana\xc5\xa1nje \xc5\xa0kotske in na otok Man. Britanska nare\xc4\x8dja so govorili Briti in Pikti. Pikti so se kasneje asimilirali s \xc5\xa0koti, Briti pa so se po prihodu anglosa\xc5\xa1kih plemen umaknili v Wales, Cornwall in preko morja v severno Francijo, v pokrajino Armorica, ki se danes po njih imenuje Bretanija._NEWLINE_Podskupina oto\xc5\xa1kih keltskih jezikov se deli \xc5\xa1e naprej.\n_START_SECTION_\n\xc5\xbdivi keltski jeziki\n_START_PARAGRAPH_\nDanes se govori le \xc5\xa1e \xc5\xa1est keltskih jezikov. \xc4\x8ceprav so bili skozi zgodovino zatirani, se njihovi govorci danes vedno bolj odlo\xc4\x8dajo zanje in jih uporabljajo. Nekateri izmed teh jezikov so tudi \xc5\xbee pridobili statuse uradnih ali regionalnih jezikov znotraj dr\xc5\xbeav, v katerih se govorijo. Ti jeziki so:_NEWLINE_Breton\xc5\xa1\xc4\x8dina, ki se govori v Bretaniji._NEWLINE_Kornij\xc5\xa1\xc4\x8dina, ki se govori v Cornwallu._NEWLINE_Irska gel\xc5\xa1\xc4\x8dina, ki se govori na Irskem._NEWLINE_Manska gel\xc5\xa1\xc4\x8dina, ki se govori na otoku Man._NEWLINE_\xc5\xa0kotska gel\xc5\xa1\xc4\x8dina, ki se govori na \xc5\xa0kotskem._NEWLINE_Vali\xc5\xbean\xc5\xa1\xc4\x8dina, ki se govori v Walesu._NEWLINE__NEWLINE_\xc5\xa0kotsko gel\xc5\xa1\xc4\x8dino se pogosto zamenjuje z jezikom Scots, ki se prav tako govori na \xc5\xa0kotskem. Slednji ni keltski, temve\xc4\x8d germanski jezik in je v tesnem sorodstvu z angle\xc5\xa1\xc4\x8dino._NEWLINE_Jezikoslovno vsi spadajo med oto\xc5\xa1ke keltske jezike; in sicer med britanske (breton\xc4\x8d\xc5\xa1ina, kornij\xc5\xa1\xc4\x8dina in vali\xc5\xbean\xc5\xa1\xc4\x8dina) in gelske (irska gel\xc5\xa1\xc4\x8dina, manska gel\xc5\xa1\xc4\x8dina, \xc5\xa1kotska gel\xc5\xa1\xc4\x8dina). Vsi britanski jeziki so tudi P-keltski, gelski pa Q-keltski.'